Q=9	C=5	SS=5	LS=0	PS=0	DC=0	LC=0	SD=0	BS=5	G0=12	G1=4	G2=2	DLID=ber_Latn	BODY=Baz'Art Poétique: Lmettwet, Friedrich Nietzsche - Der tolle Mensch, sɣur Sɛid At Mɛemmer\nSegmi aṭas n widak yellan din ur ttamnen ara yakk s Rebbi, ṛwan deg-s taḍṣa, ssekren fell-as ṭṭayhuh s tkeεkuεin.\nYessen abrid meqqar? I t-yesteqsa yiwen gar-asen, yeεreq-as webrid am llufan? I d as-d-yerna wayeḍ. Neγ ahat yeffer kan taqerrut-is? D nekkni i yugad? Yerkeb taflukt ahat? Ibeddel tamurt?\nYezmer wemdan ad iγil d tafaska usuγu, taḍṣa d weskeεrer i yellan din.\nIhi lmettmet-nni yebbehban yekcem-itt gar-asen almi tt-id-yewwi di tlemmast-nsen, yeẓẓa allen-is deg wallen-nsen akken ma llan wa deffir wayeḍ, yečča-ten s tezlemt.\nSanda yuγal qessam Rebbi? "I isuγ," tram ad teẓrem anida-t?\nWaaaa d nekkni i t-yenγan - Nekk yid-wen!\nWa d nekkni i yessafgen leεmer-is! Maca, amek akka i t-nenγa ay argaz lεali?\nAmek akka nessaweḍ nerra ilel(lebḥer) yeqqur?\nAnwa i d aγ-yeqqnen timeḥremt-agi swayes nesfeḍ agemmaḍ zdat wallen-nneγ?\nD acu nuqem εni, mi akken d-nefsi imurar yeqqnen tiγerγert-agi iγef nteddu γef yiṭij-is? Sani tteddu tura? Sani nteddu nekkni?\nD tarewla γef yal d iṭij?\nD ahmal kan γer zdat i d-yeqqimen?\nRnu timendeffirt, tibenyidist, timmezdat d uṣekkek yes-sent di 14?\nTegra-d ar tura iḥeqqa tinna n yiwen n at Wadda, wayeḍ n at Ufella?\nMačči d abrid n wulac war taggara i nuγ?\nMačči d asbecbec n yilem i wumi nettak tameẓẓuγt?\nMačči d ssmaḍiḥ wigi d-yeγlin fell-aγ?\nMačči yezga yiḍ yerna teγzi?\nMačči yessefk ad yessiγ wemdan ikankilen deg uzal qayli?\nI ṭṭrad-nni yesker win yeqqazen iẓekwan, winna imeḍlen Rebbi, ngum nesla i wacemma seg uhetwir-is?\nI wesṭeεṭeε uγerrus n Rebbi, ngum d-yewwiḍ s anzaren-nneγ? Ula d irebbiten ttfuḥun!\nRebbi tewwi-t tmettant! Ad yeqqim deg iciwi n tmettant! Yerna d nekkni i d as-ikersen tiyersi!\nAmek ara nekkes tuzzmiwin γef wulawen-nneγ, nekkni s widak yessafgen iqerra i iqebbaḍen n lerwaḥ akken ma llan?\nTafat n tudert, win d-yezgan sennig kra yellan seg wasmi d-yecfa wemdan i yemma-s n ddunit, ssexnunsen-t deg idammen-is ijenwiyen-nneγ yentan deg-s – Anwa wagi seg-neγ ara isefḍen idammen-agi?\nAmek akka gan waman-agi izemren ad aγ-kksen ammus-nneγ, ma yella nessared yes-sen?\nAnti lexṭiyyat, anta turart at igenwan yessefk a d-nesnulfu?\nUr meqqret ara fell-aγ temγer n rraddma-yagi?\nUr yessefk ara fell-aγ ad nuγal ula d nekkni d irebbiten, γas ulamma iwakken kan a d-nettban nbubb iseγ?\nWerεad akk d-teḍra tedyant yugaren tagi yakan - yerna win iran ilul-d zdeffir-neγ, amezruy ameqqran ara d-yilin alamma d imiren d ayla n lebγi n tedyant-agi!\nYuγal yessusem lmettmet yerna yessaked daγen widak la d as-isellen. Ula d nutni ssusmen, ssakaden deg-s, ttwehhimen kan.\nAy a lxir yerfed akankil-is s igenni, yessers-it-id γer tγerγert s wafud, yewwet-it, yebḍa-t. Yexsi mi akken yebḍa d iceqfan yeṣṣεeṣεen, yefrurin, yuγen yal tama.\n"Wwḍeγ-d zik", i d asen-yenna, "zwareγ-d akud, mačči d tagi i d tallit ideg yessefk a d-aseγ".\nAgejdur-agi yeḍran atan ar tura yettawi yettarra yerna yettcali ger tmura, werεad d-ideḥḥes iman-is alamma d imeẓẓuγen n yemdanen. Lebraq d rrɛud ḥwağen akud, tafat n yetran teḥwağ akud, tidyanin iḍerrun ilmend n wesbani d tmesla, γas ḍrant yakan, ḥwağent akud.\nTadyant-agi d-yezgan seg yetran akin ar tura tebεed-iken - yerna tuqmem yiwet am nettat, ih.\nTtmeslayen-d fell-as lmettwet-nni, aṭas n leğwameε irumyen iγer yedderbez ass-nni, yules-asen-d ccna n tezlit-nni yella icennu deg wezniq d ssuq.\nYerna yessekcem-asen-d deg wawal-is ameslay γef usentel-a, mi akken d asen-yeqqar: "Leğwameε-agi irumyen, ma mačči d iẓekwan n Rebbi d teblaḍin-nsen tireqmanin i yellan, d acu zemren ad ilin ihi?"